Psalam (Šarić) 25.
Psalam Davidov.

1K tebi, Gospode, podižem srce svoje! 

2Bože moj, u tebe se uzdam! Ne daj da se ikad osramotim! Ne daj da kliču nada mnom neprijatelji moji! 

3Jest, nitko, koji se ufa u te, neće se osramotiti; osramotit će se samo, koji te ostavi nevjerno. 

4Gospode, pokaži mi putove svoje! Uči me stazama svojim! 

5Daj da hodim u vjernosti k tebi, i podijeli mi pouku, jer si ti Bog koji mi pomaže: tebe čekam povazdan. 

6Gospode, spomeni se milosrđa svojega, dobrote svoje, jer one su oduvijek. 

7Grijeha mladosti moje, opačina mojih ne spominji se! Po milosti svojoj spomeni se mene radi dobrote svoje, Gospode! 

8Dobrostiv je Gospod i pravedan; zato pokazuje put grješnicima. 

9Ponizne vodi pravom stazom; On uči ponizne putovima svojim. 

10 Svi su putovi Gospodnji samo dobrota i vjernost onomu, koji mu drži zavjet i naredbe. 

11 Radi imena svojega, Gospode, oprosti krivnju zlodjela mojih; jer je tako velika! 

12 Gdje samo čovjek hodi u strahu Božjemu: on mu pokaže put, koji da izabere. 

13 Duša njegova u sreći prebiva; potomstvo će njegovo posjedovati zemlju. 

14 Koji ga se boje, to su pouzdanici Gospodnji; on im dade zavjet svoj, da im donese razboritost. 

15 Oči su moje uvijek upravljene Gospodu, jer on vadi iz zamke nogu moju. 

16 Obrni se k meni i budi mi milostiv, jer sam osamljen i jadan! 

17 Velike su postale nevolje srca mojega: izbavi me iz tjeskoba mojih! 

18 Vidi jad moj i tugu moju i oprosti mi sve grijehe moje! 

19 Pogledaj neprijatelje moje, kako ih je mnogo, i kako pakosnom mržnjom mrze na me! 

20 Sačuvaj život moj! Izbavi me; ne daj da se ikad osramotim, jer se uzdam u tebe! 

21 Nedužnost i čestitost neka su mi zaštita; jer se uzdam u tebe. 

22 Bože, izbavi Izraela od svih nevolja njegovih! 

Psalmi (Šarić)